Document ID: 31988D0310

*****
ΑΠΟΦΑΣΗ ΤΗΣ ΕΠΙΤΡΟΠΗΣ
της 11ης Μαΐου 1988
για μέτρα υγειονομικής προστασίας όσον αφορά τις εισαγωγές ορισμένων νωπών κρεάτων που προέρχονται από το κρατίδιο Goias (Βραζιλία)
(88/310/ΕΟΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
την οδηγία 72/462/ΕΟΚ του Συμβουλίου της 12ης Δεκεμβρίου 1972 όσον αφορά τα υγειονομικά προβλήματα και την υγειονομική ασφάλεια κατά την εισαγωγή ζώων του είδους των βοοειδών και των χοιροειδών και νωπών κρεάτων που προέρχονται από τρίτες χώρες (1), όπως τροποποιήθηκε τελευταία από την οδηγία 87/64/ΕΟΚ (2), και ιδίως το άρθρο 16,
Εκτιμώντας:
ότι οι υγειονομικές συνθήκες και τα υγειονομικά πιστοποιητικά που απαιτούνται κατά την εισαγωγή νωπών κρεάτων προελεύσεως Βραζιλίας καθορίστηκαν από την απόφαση της Επιτροπής 86/195/ΕΟΚ (3), όπως τροποποιήθηκε από την οδηγία 87/455/ΕΟΚ (4), συναρτήσει κυρίως της καταστάσεως όσον αφορά τον αφθώδη πυρετό που υπήρχε στη Βραζιλία·
ότι ο τελευταίος επιτόπιος έλεγχος που πραγματοποιήθηκε κατά τον Μάρτιο 1988 επέτρεψε να διαπιστωθεί μια αλλαγή της ποιότητας των κτηνιατρικών ελέγχων που πραγματοποιούνται στη Βραζιλία σχετικά με την ασθένεια αυτή, στο κρατίδιο Goias·
ότι αν διαιωνισθεί η κατάσταση αυτή είναι επιδεκτική να δημιουργήσει κίνδυνο για το ζωικό κεφάλαιο της Κοινότητας·
ότι θα πρέπει να θεσπιστούν μέτρα προστασίας κατάλληλα να απομακρύνουν έναν τέτοιο κίνδυνο και να απαγορευθούν οι εισαγωγές προελεύσεως από το κρατίδιο Goias από τις 15 Μαΐου 1988·
ότι τα μέτρα που προβλέπονται στην παρούσα απόφαση είναι σύμφωνα με τη γνώμη της Μόνιμης Κτηνιατρικής Επιτροπής,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Η άδεια εισαγωγής νωπών κρεάτων προελεύσεως Βραζιλίας που καθορίστηκε από την απόφαση 86/195/ΕΟΚ αναστέλλεται όσον αφορά τα νωπά κρέατα που προέρχονται από βοοειδή που σφάζονται μετά τις 15 Μαΐου 1988 στο κρατίδιο Goias.
Άρθρο 2
Η παρούσα απευθύνεται στα κράτη μέλη.
Βρυξέλλες, 11 Μαΐου 1988.

Labels: 12
3
20